Ο **Τζούλιους Μαάντα Μπίο** (Julius Maada Bio, 12 Μαΐου 1964-) είναι πολιτικός από τη Σιέρα Λεόνε και ο 5ος πρόεδρος της χώρας από τις 4 Απριλίου 2018. Είναι απόστρατος αξιωματικός του στρατού και ήταν επικεφαλής της στρατιωτικής κυβέρνησης από τις 16 Ιανουαρίου 1996 ως τις 29 Μαρτίου 1996 υπό το Εθνικό Προσωρινό Κυβερνητικό Συμβούλιο (NPRC) που σχηματίστηκε από τη στρατιωτική χούντα της χώρας. Ο Μπίο ήταν υποψήφιος στις προεδρικές εκλογές με το κύριο κόμμα της αντιπολίτευσης, το Λαϊκό Κόμμα της Σιέρα Λεόνε. Κέρδισε τον υποψήφιο του κυβερνώντος Παλλαϊκού Κογκρέσου Σαμούρα Καμάρα στον δεύτερο γύρο των προεδρικών εκλογών με ποσοστό 51,8% των ψήφων έναντι 48,2% για τον Καμάρα. Οι διεθνείς και οι τοπικοί παρατηρητές ανακήρυξαν τις εκλογές ελεύθερες, δίκαιες και αξιόπιστες. Ο Μπίο διαδέχθηκε τον πρόεδρο Έρνεστ Μπάι Κορόμα, ο οποίος δεν δικαιούτο από το σύνταγμα να διεκδικήσει άλλη θητεία, έχοντας υπηρετήσει δύο πενταετίες.

Κατά τη διάρκεια του πρώτου του μήνα στην προεδρία και κατά την υπόσχεσή του στην προεκλογική εκστρατεία, ο Μπίο θεσμοθέτησε με νόμο την δωρεάν εκπαίδευση για τους μαθητές των κρατικών σχολείων πρωτοβάθμιας και δευτεροβάθμιας εκπαίδευσης σε ολόκληρη τη χώρα. Επίσης, προέβη στην κατάργηση των διδάκτρων για τους φοιτητές και τις φοιτήτριες των κρατικών πανεπιστημίων.

Πρώτα χρόνια
------------

Γεννήθηκε στο χωριό Τιχούν της επαρχίας Μπόνθε έξω από την πόλη Μάτρου Τζονγκ, στην Νότια Επαρχία της Σιέρα Λεόνε. Είναι το 33ο παιδί από τα συνολικά 35 του Υπέρτατου Αρχηγού των Σέρμπρο Τσάρλι Μπίο του Δεύτερου. Ο ίδιος ο Μπίο ανήκει στην εθνοτική ομάδα των Σέρμπρο και είναι Καθολικός στο θρήσκευμα.

Μετά την ολοκλήρωση της πρωτοβάθμιας εκπαίδευσης στο Ρωμαιοκαθολικό Σχολείο της γενέτειράς του, φοίτησε στο σχολείο Μπο και αποφοίτησε το 1984 με A-level σε ηλικία 20 ετών.

Στρατιωτική σταδιοδρομία
------------------------

Ο Μπίο ακολούθησε στρατιωτική καριέρα και παρακολούθησε την στρατιωτική ακαδημία της Μπενγκουέμα, έξω από την πρωτεύουσα Φρίταουν.

Αποφοίτησε από την Ακαδημία σε ηλικία 23 ετών με το βαθμό του *Second Lieutenant* τον Οκτώβριο του 1987. Το 1990 στάλθηκε μαζί με τον λοχαγό Βαλεντίν Στράσερ στη Λιβερία ως μέρος της στρατιωτικής δύναμης ECOMOG. 

Στις 29 Απριλίου 1992 έλαβε μέρος μαζί με τον Στράσερ και άλλους στρατιωτικούς στο αναίμακτο στρατιωτικό πραξικόπημα που ανέτρεψε την κυβέρνηση του Τζόζεφ Σαϊντού Μόμο.

Στη συνέχεια προήχθη σε λοχαγό και στις 16 Ιανουαρίου 1996 ηγήθηκε στρατιωτικού πραξικοπήματος, ανατρέποντας τον λοχαγό Στράσερ, ο οποίος εξορίστηκε στη Γουινέα. Τον Μάρτιο διεξήχθησαν εκλογές.

Μετά τον στρατό
---------------

Έπειτα από την αποστρατεία του το 1996, ο Μπίο εγκαταστάθηκε στις ΗΠΑ, όπου απέκτησε μεταπτυχιακό δίπλωμα ειδίκευσης στις Διεθνείς Σχέσεις από το Αμερικανικό Πανεπιστήμιοτης Ουάσιγκτον.

Πολιτική σταδιοδρομία
---------------------

Ο Μπίο έγινε επίσημα μέλος του Λαϊκού Κόμματος της Σιέρα Λεόνε (SLPP) το 2005. Την ίδια χρονιά διεκδίησε την ηγεσία του SLPP και ήρθε 3ος με 33 ψήφους και νικητή των εκλογών τον Σόλομον Μπερέουα.

Στις 31 Ιουλίου 2011 ο Μπίο πήρε το χρίσμα για τις προεδρικές εκλογές του 2012, στις οποίες ήταν υποψήφιος με το SLPP. Στις εκλογές έλαβε ποσοστό 37% των ψήφων και ηττήθηκε από τον Έρνεστ Μπάι Κορόμα.

Πρόεδρος της Σιέρα Λεόνε
------------------------

Ο Μαάντα Μπίο εξελέγη πρόεδρος στον δεύτερο γύρο των προεδρικών εκλογών που έγιναν στις 31 Μαρτίου 2018. Συγκέντρωσε ποσοστό 51,8% των ψήφων σύμφωνα με τα επίσημα αποτελέσματα και διαδέχθηκε τον Μπάι Κορόμα στο ύπατο αξίωμα της χώρας.
Ο Μπίο έγινε ο πρώτος πρόεδρος της χώρας του που καθιέρωσε με νόμο την δωρεάν εκπαίδευση σε όλα τα κρατικά εκπαιδευτικά ιδρύματα πρωτοβάθμιας και δευτεροβάθμιας εκπαίδευσης.

Προσωπική ζωή
-------------

Ο Μπίο είναι της εθνοτικής ομάδας Σέρμπρο και Χριστιανός της Ρωμαιοκαθολικής Εκκλησίας. Η σύζυγός του, Φατιμά, είναι Μουσουλμάνα και υπήκοος Γκάμπιας και Σιέρα Λεόνε. Το ζεύγος παντρεύτηκαν το 2013 στο Λονδίνο με διαθρησκευτική τελετή, που συμπεριελάμβανε χριστιανικά και μουσουλμανικά έθιμα. Οι δυο τους έχουν ένα παιδί που γεννήθηκε στο Λονδίνο. Ο Μπίο έχει άλλα τρία παιδιά από προηγούμενο γάμο, όλα γεννημένα στις ΗΠΑ.

Παραπομπές
----------

1. ↑  standardtimespress.org?p=2913. Ανακτήθηκε στις 9  Φεβρουαρίου 2017.
2. ↑  juliusmaadabio.net/sr/strana/241/about-maada. Ανακτήθηκε στις 9  Φεβρουαρίου 2017.
3. ↑  (Γερμανικά) *Munzinger Personen*. 00000031402. Ανακτήθηκε στις 9  Οκτωβρίου 2017.
4. ↑  Ανακτήθηκε στις 14  Σεπτεμβρίου 2022.
5. ↑  Reuters Staff (4 Απριλίου 2018). «Opposition candidate Julius Maada Bio wins Sierra Leone presidency: certified tallies». Reuters.com. Ανακτήθηκε στις 5 Απριλίου 2018.
6. 1 2  Jaime Yaya Barry (4 Απριλίου 2018). «Sierra Leone's Opposition Leader Is Sworn In as President». *The New York Times*. New York City. Ανακτήθηκε στις 5 Απριλίου 2018.
7. 1 2 3 4 5  Lansana Gberie (7 Ιανουαρίου 2011). «Maada Bio: A Profile Interview». The Patriotic Vanguard. Ανακτήθηκε στις 5 Απριλίου 2018.
8. ↑  Ambrose Ganda (Δεκέμβριος 1995 – Ιανουάριος 1996). «Captain Strasser Is Ousted From Office». *Focus On Sierra Leone*. *Virgin.net*. Αρχειοθετήθηκε από το πρωτότυπο στις 22 Φεβρουαρίου 2013. Ανακτήθηκε στις 5 Απριλίου 2018. CS1 maint: Unfit url (link)
9. ↑  Times Reporter (5 Απριλίου 2018). «Bio, is new Sierra Leone president». *The New Times (Rwanda)*. Kigali. Ανακτήθηκε στις 5 Απριλίου 2018.
10. ↑  Sierra Leone State House (5 Σεπτεμβρίου 2005). «Vice President Berewa Leads SLPP». The Republic of Sierra Leone, State House Online. Αρχειοθετήθηκε από το πρωτότυπο στις 3 Ιανουαρίου 2007. Ανακτήθηκε στις 5 Απριλίου 2018. CS1 maint: Unfit url (link)
11. ↑  APA-Freetown (Sierra Leone) (16 Οκτωβρίου 2017). «Sierra Leone: Opposition names ex junta head as standard bearer». APANews.net. Αρχειοθετήθηκε από το πρωτότυπο στις 6 Απριλίου 2018. Ανακτήθηκε στις 5 Απριλίου 2018.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τζούλιους Μαάντα Μπίο** |

* New president's promise to Sierra Leoneans 5 Απριλίου 2018.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 9343155566473413380004
* LCCN: no2019051952
* ISNI: 0000 0005 0022 9507
* GND: 1252556861

 |

 |